Au nom de notre Seigneur, Amen. Lan de lincarnation dicellui courant mil quatre cens quatre vins et quinze, le quinziesme jour de may. Je, Jehan La Leurre des Barres dorsans, savoir fais a tous presens et advenir qui ces presentes lettres verront et ourront que, pour le bien, utilite et evidant prouffit de moy et de mes enffans, ay prins et retenu, et par cesdictes presentes prens et retien perpetuelment, pour moy et mes hoirs, a tiltre de pur et leal cense en imphiteote, portant tous droiz dicelle de messeigneurs les venerables religieux abbe et couvent de Cisteaux a la personne de frere Michiel de Viteaux, boursier et procureur dudit Cisteaux, present, stippulant, acceptant et a moy bailant, pour et au prouffit diceulx venerables, ung leur mex vuid contenant environ trois journaulx, appele le mex de la Maison Roige, assiz en la Rue de Villers, au long de la rue commune dun costel, et le mex de La Maladiere dautre, ferant dun bout sur une roye dicte la roye du Leurey qui fait separation des justices dorsans et dudit Villers, et de lautre bout sur le mex de Girard Villequin, frant et quitte de dixme. Item ung journal de terre assiz oudit finaige de Villers, au long de ladicte roye dun costel, et la terre de Jehan Le Laiche dautre. Item deux journaulx ou environ en ce mesme finaige, ou lieu dit En Largine, empres Jaquot Rinier, escuier, dune part, et Jehan Clerget dautre part, ensemble les fonds, treffonds, drois, aisances et appartenances diceulx mex et heritaiges. Et ceste presente retenue et accencissement, je, ledit Jehan Laleurre, ay fait et fais parmy et moiennant la somme de cinquante solz tournois, le solz compte pour douze deniers tournois, et deux gélines bonnes et souffisantes de cense annuelle et perpetuelle en imphiteote comme dit est. Laquelle cense je, ledit Jehan, mesdiz hoirs et ayans cause, suis et seront tenus rendre, payer, bailer et delivrer chascun an dorresenavant ausdiz venerables et a leurs successeurs ou commis, audit lieu de Villers, au jour de feste saint Jehan Euvangeliste apres noel. Et aussi que serons tenus ediffier et fere construire en icelluy mex en dedans ung an prouchenement venant, deux maisons bonnes et convenables pour ung laboureur. Et icelles faictes et parfaictes les maintenir et entretenir des la en avant a tousjours en bon et souffisant estat, et aussi lesdictes terres cultiver et labourer un chascun an pour le bien prouffit et seurte de ladicte cense. Lesquelx mex, maisons et heritaiges, je, ledit reteneur, mesdiz hoirs et ayans cause, ne porrons vendre, eschanger, permuer ne charger dautres charges sans licence desdiz venerables. Esquelx mex et maisons la totale justice et seignerie [demeure] saulves a iceulx venerables et a leursdiz successeurs avec faculte de povoir fere mettre et poser leurs secqz se bon [leur] semble en icellui mex ou en lune desdictes maisons. Et aussi y recevoir et amasser chascun an leurs censes [dargent] et gelines a eulx deues audit lieu, ainsi quilz avoient accoustume fere auparavant quant la maison desdiz [de Cisteaux], dicte la Maison Roige, y estoit. Dont et de toutes lesquelles choses dessusdictes je, ledit Jehan, suis et me tien pour [bien content]. Promettans en bonne foy, par mon serement, et soubz lobligation de tous mes biens et ceulx de mesdiz [hoirs, tant] meubles comme heritaiges presens et advenir quelxconques, lesquelx quant a lobservance et entier [acomplissement] des choses dessus declairees, et dune chascune dicelles, je submez et oblige a la jurisdition et contraincte de la court de la chancellerie du duche de Bourgoingne, par la quelle je veul moy et mesdiz hoirs quant ad ce estre contrainct et executez en ce fait ainsi comme de chose adjugie, ceste presente retenue et accencissement perpetuel et autres choses dessus dictes avoir et tenir perpetuellement fermes, estables et agreables sans jamais aler ne venir au contraire, mais les fornir et accomplir de point en point. Mesmement rendre et paier chascun an perpetuelment ladicte cense de cinquante solz et deux gelines, et lesdictes maisons ediffier et construire, et lesdiz heritaiges cultiver comme dit est, et le tout entretenir en souffisant estat. En renonceans au surplu a toutes choses ad ce contraires mesmemement au droit quil dit general renontiation non valoir se lespetial ne precede. En tesmoing desquelles choses, jay requis le seel de ladicte chancellerie estre mis a cesdictes presentes lettres, faictes et passees audit Cisteaux par devant et en la presences de Jehan Le Laiche, clerc, notaire royal et jure dicelle court, demouranz esdictes Barres. Presens aussi Pierre Petit, maistre forestier, Jehan Desgrez, Philippe Boucquin de Villebichot, et pluseus autres tesmoings pour ce appellez et requis. [Signé] J. Le Laiche. [Sur le repli] seaul.